OERWOUDVALK REEKS - REWOLUSIE IN DIE OERWOUD
In hierdie verhaal kry die Oerwoudvalk te doen met rewolusie, opstand, moord en brandstigting in die Belgiese Kongo. Alles begin toe 'n Griek genaamd Poponoulis en sy gesin deur inboorlinge aangeval word. Gelukkig vir hulle is die Valk toevallig in die nabyheid en kan hy hulp verleen. Die oormag raak egter te groot en moet hulle later vlug.
Hulle oorleef die ongeluk en daar en dan besluit die Valk om uit te vind wie agter alles sit. Hy hoor van nog mense wat vlug van al die geweld en maak dit sy doel om hulle betyds te probeer vind, voor almal uitgemoor word. Gou kom die Valk op 'n sendingstasie af met 'n geheimsinnige draadomheining rondom. Daar binne ontmoet hy 'n Biskop Gravalotte en dadelik besef die Valk dat alles daar nie heeltemal pluis is nie. Skaars is die Valk daar weg, op soek na 'n klompie rolprentmakers wat ook verdwyn het, of die tamboere kondig af dat hy vermoor moet word.
Kolonel Fleerackers, hoof van die veiligheidspolisie, en twee van sy kollegas stel intussen ook ondersoek in na die onluste en word gevange geneem by die sendingstasie, deur twee fanatieke Russe. In die Valk se soektog na almal, kom hy te staan teen 'n yslike leeumannetjie, wat hy slegs met kaal hande en 'n jagmes aandurf. Groot is sy verbasing toe hy ontdek wie se lewe hy in die proses gered het. Verder daag daar ook hulp vir hom op vanuit 'n totaal onverwagte oord. Dit stel hom toe in staat om met hulle hulp, die Sendingstasie, waar al die onheil broei, te gaan aanval, sy vriende te gaan bevry en so die rewolusie te probeer beëindig.
Heerlike lekker ligte leestof. Ek het die reeks jare gelede besit en toe verloor. 'n Plesier gewees om nou weer te kon lees.